b'\n_START_ARTICLE_\nKehl\n_START_SECTION_\nHistoria\n_START_PARAGRAPH_\nVarhaisin kirjallinen maininta Kehlist\xc3\xa4 on vuodelta 1038. Ensimm\xc3\xa4ist\xc3\xa4 siltaa Reinin yli Strasbourgiin alettiin rakentaa 1333. Kehlin ja Strasbourgin v\xc3\xa4lill\xc3\xa4 on ollut vakituinen siltayhteys vuodesta 1388. Tuolloin Kehli\xc3\xa4 alettiin pit\xc3\xa4\xc3\xa4 Strasbourgin puolustuksen kannalta merkitt\xc3\xa4v\xc3\xa4n\xc3\xa4. Kehlin linnoitusta alettiin rakentaa 1683 sotilasarkkitehti S\xc3\xa9bastien Le Prestre de Vaubanin johdolla._NEWLINE_Kaupunkioikeudet Kehlille my\xc3\xb6nnettiin vuonna 1774. Kehl kuului vuoroin Ranskalle, It\xc3\xa4vallalle ja Badenille. Vihdoin 1815 Kehl liitettiin Badeniin ja linnoitus purettiin. Rautatiesilta Reinin yli avattiin 11. toukokuuta 1861. Silta mahdollisti suoran rautatieyhteyden Pariisin ja Wienin v\xc3\xa4lille. Ranskan\xe2\x80\x93Preussin sodassa 1870\xe2\x80\x931871 Kehl joutui ranskalaisten hy\xc3\xb6kk\xc3\xa4ysten kohteeksi ja k\xc3\xa4rsi vakavia vaurioita._NEWLINE_Ensimm\xc3\xa4isen maailmansodan j\xc3\xa4lkeen Ranska miehitti Kehli\xc3\xa4 vuodesta 1919 vuoteen 1930. Toisen maailmansodan aikana Kehlist\xc3\xa4 tehtiin Strasbourgin esikaupunki. Erikoisasema s\xc3\xa4ilyi my\xc3\xb6s sodan j\xc3\xa4lkeen vuoteen 1953. Vuonna 1960 avattiin 245-metrinen Eurooppasilta (Europabr\xc3\xbccke) Kehlin ja Strasbourgin v\xc3\xa4lille._NEWLINE_Kehlin piirikunta lakkautettiin 1973 ja kaupunki liitettiin uuteen Ortenaukreisin piirikuntaan._NEWLINE_Nyky-Kehlin kaupunginosista kolmesta on asiakirjamaininta ensimm\xc3\xa4iselt\xc3\xa4 vuosituhannelta. Kork on mainittu Eschaun luostarin dokumentissa vuodelta 778. Kork oli paikallisen mets\xc3\xa4osuuskunnan keskus. Se liitettiin Kehliin 1971. Korkin kuntakeskus muodostaa hyvin s\xc3\xa4ilyneen arkkitehtonisen kokonaisuuden 1800-luvulta. Bodersweier mainitaan ensimm\xc3\xa4isen kerran 884 muodossa Bothalaswileri. Auenheimista on mainita vuodelta 888 muodossa Ouuanheim. Auenheim ja Bodersweier liitettiin Kehliin 1975. Muista kaupunginosista varhaisin maininta on seuraavasti: Leutesheim 1233 muodossa Lutensheim, Neum\xc3\xbchl 1271 muodossa apud novum molendinum, Marlen 1282 muodossa Marheim, Kittersburg 1283 muodossa Kuterschburg, Zierolshofen 1295, Odelshofen 1310 muodossa Otolzhofen, Querbach 1372 ja Goldscheuer 1425 muodossa Goldschure._NEWLINE_Vuonna 1740 Kehliss\xc3\xa4 oli noin 900 asukasta. Puolitoista vuosisataa my\xc3\xb6hemmin v\xc3\xa4kiluku oli 3\xc2\xa0234. Kehlil\xc3\xa4isten m\xc3\xa4\xc3\xa4r\xc3\xa4 kasvoi 1970-luvun kuntaliitosten my\xc3\xb6t\xc3\xa4 noin 30\xc2\xa0000:een vuonna 1975. Kolme vuosikymment\xc3\xa4 my\xc3\xb6hemmin v\xc3\xa4kiluku oli noin 16\xc2\xa0% suurempi. Edell\xc3\xa4mainitut luvut ovat kulloisenkin aluejaon mukaisia.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nKehlin arkkitehtoninen tunnusmerkki on kaupungin vesitorni. Kehlin raatihuone (Das Kehler Rathaus) siirrettiin 1910 vuodelta 1815 per\xc3\xa4isin olevaan asuin- ja kasarminrakennukseen. Vuonna 1921 laajennettua raatihuonetta pidet\xc3\xa4\xc3\xa4n er\xc3\xa4\xc3\xa4n\xc3\xa4 badenilaisen uusklassismin kauneimmista esimerkeist\xc3\xa4. Nykyisen Kehlin alueella sijaitsee useita kirkkoja ja kappeleita, joista er\xc3\xa4it\xc3\xa4 on vuosisatojen varrella uudistettu kulloinkin vallinneen tyylisuunnan mukaisesti. Esimerkiksi Leutesheimin evankelinen kirkko, joka valmistui ennen niin kutsuttua uskonpuhdistusta, uudistettiin barokin mukaiseksi 1740. Evankelisen seurakunnan p\xc3\xa4\xc3\xa4kirkko vanhassa Dorf Kehliss\xc3\xa4 valmistui 1822. Uusromanttista tyyli\xc3\xa4 edustava katolinen kirkko valmistui 1914.\n_START_SECTION_\nMimramin silta ja Kahden rannan puisto\n_START_PARAGRAPH_\nRein-joen ylitt\xc3\xa4v\xc3\xa4 Mimramin silta (Die Mimram-Br\xc3\xbccke tai Passerelle des deux Rives) on 387 metri\xc3\xa4 pitk\xc3\xa4 kevyelle liikenteelle tarkoitettu silta, joka yhdist\xc3\xa4\xc3\xa4 Kehlin ja Strasbourgin. Samalla silta yhdist\xc3\xa4\xc3\xa4 Reinin molemmin puolin levitt\xc3\xa4ytyv\xc3\xa4n "Kahden rannan puiston" (Der Garten der zwei Ufer, Le Jardin des Deux Rives) puoliskot toisiinsa. Silta avattiin huhtikuussa 2004. Sen suunnitteli pariisilainen arkkitehti Marc Mimram.\n_START_SECTION_\nTalous ja liikenne\n_START_PARAGRAPH_\nKehlin merkitt\xc3\xa4vi\xc3\xa4 teollisuusyrityksi\xc3\xa4 ovat muun muassa ter\xc3\xa4syhti\xc3\xb6 Badische Stahlwerke, paperin valmistaja Koehler GmbH, asuntovaunuja ja matkailuautoja valmistava B\xc3\xbcrstner, tietokonepeliyritys Spellbound Entertainment AG ja painoyhti\xc3\xb6 Kehler Druck. Kaupungin paikallislehti on Kehler Zeitung._NEWLINE_Valtakunnanrajan Kehliss\xc3\xa4 ylitt\xc3\xa4\xc3\xa4 vuosittain noin 20 miljoonaa ihmist\xc3\xa4. Kehlin rautatieasemalla pys\xc3\xa4htyv\xc3\xa4t linjalla Pariisi\xe2\x80\x93Strasbourg\xe2\x80\x93Stuttgart\xe2\x80\x93M\xc3\xbcnchen\xe2\x80\x93Wien\xe2\x80\x93Budapest kulkevat junat (linjaa kutsutaan saksaksi nimell\xc3\xa4 Magistrale f\xc3\xbcr Europa, ranskaksi Magistrale europ\xc3\xa9enne). Paikallisliikennett\xc3\xa4 Strasbourgiin, Offenbachiin ja Hausachiin v\xc3\xa4litt\xc3\xa4v\xc3\xa4t Ortenau-S-Bahn -junat. Metro-Rhin (SNCF) -linjan junat liikenn\xc3\xb6iv\xc3\xa4t Saarbr\xc3\xbcckenist\xc3\xa4 Strasbourgin kautta Offenburgiin ja pys\xc3\xa4htyv\xc3\xa4t my\xc3\xb6s Kehlin rautatieasemalla._NEWLINE_Kehlin halki kulkevat valtatiet B 28 (Strasbourgista Schwarzwaldin kautta Ulmiin) ja B 36 (Mannheimista Lahriin). Valtatie B 28:lta on yhteys Appenweierin liittym\xc3\xa4\xc3\xa4n moottoritiell\xc3\xa4 A 5 (Hattenbacher Dreieck\xe2\x80\x93Basel)._NEWLINE_Kehlin koulutarjontaan kuuluu muun muassa vuonna 1971 perustettu Fachhochschule Kehl (Die Hochschule Kehl).'